Diari Oficial de la Generalitat Valenciana


Sumari del DOGV 5756, del 06-05-2008 (2008/5612)

DECRET 65/2008, de 2 de maig, del Consell, pel qual es commemora el 27 de gener el Dia Oficial de la Memòria de l'Holocaust i la Prevenció dels Crims contra la Humanitat.
--------------------------------------------------------------------------------------------------------------------------------------------------------------------------

### Dades del document

Número de DOGV
:   5756

Data del DOGV
:   06-05-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/5612


Data del document
:   02-05-2008

Organisme emissor
:   Conselleria d'Immigració i Ciutadania

Tipus de document
:   Decret

Descriptors 

:   * campanya de sensibilització
    * commemoració
    * crim contra la humanitat
    * legislació

DECRET 65/2008, de 2 de maig, del Consell, pel qual es commemora el 27 de gener el Dia Oficial de la Memòria de l'Holocaust i la Prevenció dels Crims contra la Humanitat. [2008/5612]  
L'Assemblea General de l'Organització de les Nacions Unides, per mitjà de la Resolució 60/7, d'1 de novembre de 2005, establix el 27 de gener com el Dia Internacional de la Commemoració Anual en Memòria de l'Holocaust, en record de l'alliberament del camp d'extermini d'Auschwitz-Birkenau (Polònia), en el 1945. La resolució insta a tots els estats membres a elaborar programes i activitats educatives que inculquen a totes les generacions, actuals i futures, valors que eviten possibles actes de genocidi en el futur.   
En una resolució posterior, la 61/255, de 26 de gener de 2007, l'Assemblea General exhorta els estats membres de les Nacions Unides a rebutjar tota negació, total o parcial, de l'Holocaust com a fet històric, i establix en el seu preàmbul que desconéixer o passar per alt estos terribles esdeveniments històrics no fa sinó augmentar el risc que es repetisquen i, per això, es reafirma en el dret de tots els pobles i governs a un món sense genocidi.  
En sintonia amb les resolucions de les Nacions Unides, el Consell de la Unió Europea, segons la proposta de Decisió Marc relativa a la lluita contra la xenofòbia i el racisme, en la reunió de 20 d'abril de 2007, establix l'obligació dels estats membres d'adoptar mesures per a garantir que es castigue l'apologia pública, la negació o la trivialització flagrant dels crims de genocidi.   
Per la seua banda, l'Orde AEC/4150/2004, de 15 de desembre, per la qual es publicà l'Acord del Consejo de Ministros de 10 de desembre de 2004, establix la data de 27 de gener com a Dia Oficial de la Memòria de l'Holocaust i la Prevenció dels Crims contra la Humanitat, per a la seua commemoració a Espanya.  
Assumint el contingut de les mencionades resolucions i recomanacions de caràcter nacional i internacional, i tenint en compte que el record de l'Holocaust té a més una dimensió pedagògica, la de previndre el rebrot d'idees o conductes que convertisquen grups humans en víctimes a causa del seu origen ètnic o religiós, es considera oportú i pertinent el present decret.  
Per raó del que s'ha exposat, d'acord amb el que establix la Llei del Consell, a proposta del conseller d'Immigració i Ciutadania i amb la deliberació prèvia del Consell, en la reunió del dia 2 de maig de 2008,  
DECRETE  
Article 1  
El Consell, a través de les seues institucions i organismes públics, commemorarà el dia 27 de gener el Dia Oficial de la Memòria de l'Holocaust i la Prevenció dels Crims contra la Humanitat.  
Article 2  
El Consell impulsarà la realització d'activitats dirigides a recordar l'Holocaust, honrar la memòria de les víctimes del genocidi, informar i sensibilitzar la societat valenciana sobre la brutalitat, la violència i el patiment que generen, en tot cas, els crims contra la humanitat, repussar i condemnar les conductes xenòfobes, racistes o intolerants, en qualsevol lloc, i divulgar els valors democràtics de la llibertat, igualtat, solidaritat i tolerància.   
DISPOSICIÓ FINAL  
Única  
El present decret tindrà efectes des del mateix dia que es publique en el Diari Oficial de la Comunitat Valenciana.  
Valencia, 2 de maig de 2008  
El president de la Generalitat,  
FRANCISCO CAMPS ORTIZ  
El conseller d'Immigració i Ciutadania,  
RAFAEL BLASCO CASTANY